
<סדר היום:>

	הרצל רבינאן

	–

	מתי יצחק
	–

	זאב פרידמן
	–

<ייעוץ משפטי: >
מרב תורג'מן
<רכזת בוועדה:>
דקלה טקו
<רישום פרלמנטרי:>
אסתר מימון
<תקנות שירותי הובלה (תיקון), התשע"ג-2013, בדבר הובלת דלק>
<היו"ר יצחק וקנין:>
רבותי, אני פותח את ישיבת ועדת הכלכלה. היום 28 באוקטובר 2014, ד' בחשוון. תקנות שירותי הובלה (תיקון), התשע"ג-2013, בדבר הובלת דלק. משרד התחבורה.
<הרצל רבינאן:>
שלום אדוני היושב-ראש, שמי עו"ד הרצל רבינאן, מהלשכה המשפטית של משרד התחבורה. בשנים האחרונות ועדת החוץ והביטחון של הכנסת, בתיאום עם הממשלה, פועלת לביטול כל צווי הפיקוח שהותקנו מכוח חוק הפיקוח על מצרכים ושירותים, התשי"ח-1957, מהטעם שהחוק האמור הוא לשעת חירום והצווים מכוחו מסדירים פעילויות שאין ביניהן לבין שעת חירום כל קשר, אלא פעילויות מסחריות גרידא. 
בין יתר הצווים האלה נמצא גם צו הפיקוח על מצרכים ושירותים (הובלת דלק), התשל"א-1970, שמסדיר ומתנה הובלת דלק ברישיון של המפקח על התעבורה. מאחר שההסדרים האלה בצו נדרשים לפעולת המפקח, ביקשנו לעגן את ההסדרים האמורים בו במסגרת תיקון לתקנות שירותי הובלה. התיקון המוצע הוא בסמכות השר, אבל כמובן באישור ועדת הכלכלה.
<היו"ר יצחק וקנין:>
האם יש עוד משהו שאתה רוצה להוסיף? האם יש למישהו הערה?

<מתי יצחק:>
האם כשמדובר ברישיון להובלת דלק מדובר גם על מכליות עם חתמים? כבר הוכנסה אז התקנה להכניס בהן חתמים, הנושא של הפלומבות.
<צבי קורמן:>
אלקטרוניות.
<היו"ר יצחק וקנין:>
תרחיב אם יש צורך.

<מתי יצחק:>
ועדת הכלכלה דנה לפני מספר שנים שחברות הדלק יתקינו במכליות חתמים, התקן מיוחד.

<צבי קורמן:>
התקן אלקטרוני.
<מתי יצחק:>
האם כשמדברים כרגע על רישיון להובלת דלק, האם זה כולל בתוכו את אותה תקנה שמחייבת את זה? זה מה שאני רוצה לדעת.
<היו"ר יצחק וקנין:>
התקנה תוקנה אז.

<מתי יצחק:>
זאת שאלת הבהרה.

<היו"ר יצחק וקנין:>
ממה נובעת השאלה שלך? אם היתה תקנה כזאת בעבר, היא מחייבת. אין שום קשר אם עכשיו אנחנו מחליטים לשנות תקנה מסוימת.
<מרב תורג'מן:>
אני לא בטוחה שיש קשר בין זה לבין רישיון מוביל.

<מתי יצחק:>
מכליות קטנות לא נדרשות - - -
<היו"ר יצחק וקנין:>
בחוק הקודם הן לא נדרשו?

<מתי יצחק:>
לא.

<היו"ר יצחק וקנין:>
מה הסיבה?

<מתי יצחק:>
קבעו שכמות מסוימת, נדמה לי מ-2,000 ליטר עד 5,000 ליטר - - -

<היו"ר יצחק וקנין:>
לא יזייפו שם, לא ימהלו. אני זוכר את הדיון.

<מתי יצחק:>
רציתי לקבל הבהרה באותה הזדמנות.
<מרב תורג'מן:>
אני לא בטוחה שאני קיבלתי את ההבהרה.
<מתי יצחק:>
כשמדובר על רישיון להובלת דלק, האם בתוכו גם ברור לכולם שהרישיון הזה מצריך את אותן מכליות שמובילות דלק?
<מרב תורג'מן:>
הקריטריונים קבועים בחוק, אני מניחה שבאותן תקנות שוועדת הכלכלה גם אישרה. אם תנאי הרישיון קובעים שהוא צריך לכלול את אותו שבב שאתה מדבר עליו, אז אותו רישיון יצטרך להוכיח שיש לו אותו שבב. אם לא, אז לא. פה מדובר על רישיון מוביל דלק, לא על אותה מכלית ספציפית.
<היו"ר יצחק וקנין:>
רציתי לשאול שאלה את משרד התחבורה, לא אותך. אתה מעלה בראש שלי משהו. מה הסיבה שפטרתם, בגלל שזו לא כמות מסחרית לזיוף? האם יש לזה עלות כספית גבוהה?
<הרצל רבינאן:>
מה פטרנו?

<מתי יצחק:>
התקן אלקטרוני.

<היו"ר יצחק וקנין:>
למה פטרתם מהתקן אלקטרוני את המכליות עד 2,000 ליטר? כך אני מבין ממנו. אני זוכר את התקנה. אני זוכר אותה. אני זוכר שהתקנו תקנה, זה היה בעקבות מהילות דלק וכל מיני דברים אחרים שהיו באותה תקופה. אני זוכר כמו היום. הכניסו לדלק שמן וערבבו ועשו כל מה שעשו. מה הסיבה שפטרתם את המכליות הקטנות?
<הרצל רבינאן:>
אני לא יודע לענות על השאלה, אדוני. לא עסקתי בזה.
<מרב תורג'מן:>
האם יש פה גורם מקצועי שיכול לענות ממשרד התחבורה?

<קריאה:>
הוא אמור להגיע. הוא מאחר.

<היו"ר יצחק וקנין:>
האם יש עלות?

<יוסף אוליאל:>
התקן אלקטרוני קודם כול מיועד אך ורק למכליות שהולכות לתחנות דלק. הוא לא מיועד לחלוקה או לכל דבר אחר. יש מכליות שהולכות לחלוקה ואין עליך חובה להתקן אלקטרוני. קודם כול, בואו נשים את הדברים על השולחן.
<היו"ר יצחק וקנין:>
אני זוכר את התקנה.

<יוסף אוליאל:>
העלות להתקן אלקטרוני זה 24,000 שקל למכלית.

<היו"ר יצחק וקנין:>
חד-פעמי.

<יוסף אוליאל:>
פעם אחת, אבל יש החזקה. ההחזקה עולה לך סדר גודל של 1,800 שקל עד 2,000 שקל לשנה למכלית. 

<היו"ר יצחק וקנין:>
הדברים ברורים.

<יוסף אוליאל:>
מעבר לזה, נושא נוסף שיש לנו פה זה הסעיף בתקנה שרשום כסעיף ו'.

<היו"ר יצחק וקנין:>
כשנגיע אליו. האם אתה רוצה להעיר הערה ספציפית לגבי הסעיף?

<יוסף אוליאל:>
כן. 

<היו"ר יצחק וקנין:>
כשנגיע אליו אתה תשמיע את ההערה. אני אאפשר לך להגיד כל מה שאתה צריך.

<יוסף אוליאל:>
תודה.

<היו"ר יצחק וקנין:>
עוד הערות, רבותי?

<שאול דלאל:>
אני מרח"ל – רשות חירום לאומית. אני מניח שהוזמנו פה נציגים מחברות הדלק, והייתי רוצה לשמוע, כל אחד מהם מה דעתו, לפני שאני אגיד מה אני חושב ואיפה זה פוגע. ברשותך, אני מאוד רוצה לשמוע את דעתם על התיקון הזה.
<היו"ר יצחק וקנין:>
אתה מדבר בגדול על הערות ספציפיות לסעיפים?

<שאול דלאל:>
לא, בכלל לעניין הזה של - - -

<היו"ר יצחק וקנין:>
בוא נעשה את זה פרקטי וזה יהיה גם לטובתך וגם לטובתנו. אם זה הערה לסעיף ספציפי, אני מעדיף שכאשר נקרא את זה, נשמע, ואז כולנו נשכיל. אם זה הערות כלליות, אין לי בעיה לשמוע. האם יש לכם הערות כלליות לנושא הזה, רבותי? 

<קריאה:>
ספציפית.

<היו"ר יצחק וקנין:>
נתייחס ספציפית. נקרא ונתייחס ספציפית לדברים.

<שאול דלאל:>
ההתייחסות שלי לא תהיה ספציפית, היא תהיה באופן שכולל את כל נושא משק הדלק במדינת ישראל והשפעתו על החירום. נכון שזה דבר מכובד, חשוב ונכון לפשט תהליכים במדינה כדי שלאזרח יהיה טוב ולהוריד מגבלות כאלה ואחרות. נכון להיום בתחום הדלק או שינוע הדלק, מכליות כביש, לא נכון לבצע שינוי כלשהו או רפורמה כלשהי שתפגע ביכולת המשק בשעת חירום לתת מענה, ואני אסביר את עצמי.
<היו"ר יצחק וקנין:>
האם אתם שומעים מה הוא אומר, רבותי?
<שאול דלאל:>
אני אתמקד. אני אשאל שאלה תוך כדי את נציג הייעוץ המשפטי של משרד התחבורה. האם נעשתה עבודת מטה במשרד התחבורה? עם מי היא נעשתה, עם מינהל הדלק, עם משרד הביטחון, עם צה"ל, עם רשות החירום הלאומית?

למה אני שואל? במרץ האחרון יזמתי וקיימתי תרגיל שחברות הדלק היו שותפות מלאות לו – שינוע דלק במדינת ישראל בפעם הראשונה מאז קום המדינה. יש לנו בעיות לא קטנות. אני לא יכול לפתוח כאן במספרים זה סודי, אולי יותר מסודי, אולי גם סודי ביותר, כמה המשק צורך, איך הוא צורך, מה הוא צורך בשעת חירום ומה יכולת השינוע. האם היועץ המשפטי במשרד התחבורה יודע בכמה מכליות מדובר שהן עד 14,000? אני אגיד לו: 117. אם אני מכפיל 117 מכליות ב-14,000, זה 1.638 מיליון. זה היקף אדיר מסך כול ההיקף שאני יכול לשנע, פגיעה קשה מאוד בחירום. היום החירום עומד על הסף התחתון, אם לא פחות ממנו, ביכולת לשנע דלק. אני נדרש היום לשנע דלק בחירום בסיוע חברות הדלק, יותר נכון בחברות שינוע הדלק, ובשיתוף מסופי התדלוק בהיקפים שכל מכלית תצטרך לעשות 3 עד 3.5 אם לא 4 סבבים ליום. זאת אומרת, יצטרכו לעבוד 24 שעות במשמרות של שלושה נהגים על אותה משאית בשביל לספק למשק בחירום את הצרכים שלו, כשאני מדבר גם על צה"ל.
ולכן השינוי בתקנה הזאת, להעלות את הפטור מ-10,000 עד 14,000, יכול להיות שהוא פותר בעיות אחרות של תפעול כזה או אחר וחיסכון של כסף בחברות הדלק או חברות השינוע, בעיקר כנראה בחברות השינוע, מי שקונה את המכליות. ייתכן שזה עלול ליצור עידוד לקנות מכליות יותר קטנות, מה שיחריף את הבעיה במשק.
אין לי הרבה מכליות גדולות, אין לחברות השינוע הרבה מכליות גדולות. ההגדלה מ-10,000 לפטור של 14,000 תביא אולי עידוד שלא יהיו 117 מכליות, יהיו 400 מכליות, ואז בכלל אני בקטסטרופה בשינוע דלק בחירום. מספיק שלא יהיה לי גז לחברת חשמל, אני לא יודע איך להוביל. לא יהיה לי פתרון. ולכן רציתי לשמוע את חברות הדלק קודם כדי לומר את מה שאמרתי עכשיו. 

אני מבקש שתשקול להחזיר את התקנה ולא לדון בה היום. להחזיר אותה למשרד התחבורה, שמשרד התחבורה יקרא לגורמים במשק: צה"ל, מינהל הדלק בעיקר - -
<היו"ר יצחק וקנין:>
הבנתי אותך. עצור.

<שאול דלאל:>
- - לעשות עבודת מטה משותפת.

<היו"ר יצחק וקנין:>
תעצור. תעצור.

<שאול דלאל:>
איפה זה פוגע?

<היו"ר יצחק וקנין:>
ידידי היקר, תעצור.

<יערה למברגר:>
 - - -

<היו"ר יצחק וקנין:>
יערה, תני לי. נכנסת כרגע לדיון ואני אתן לך לדבר כמה שאת רוצה. אני שואל את נציג משרד התחבורה. האם קיימתם דיון עם כל הגורמים בנושא הזה?
<הרצל רבינאן:>
קיימנו דיון עם כל הגורמים שאנחנו מחויבים: השר להגנת הסביבה ומשרד ראש הממשלה. למיטב ידיעתי לא היה תיאום ספציפי - - -
<היו"ר יצחק וקנין:>
זה נוגע ספציפית אליו. איך אתם לא מזמינים את הגורמים שזה יכול להשפיע עליהם בהשפעה מיידית? במצב חירום הם בבעיה.
<הרצל רבינאן:>
התקנות האלה והצו הזה לא אמורים לטפל בשעת חירום. זו בדיוק הנקודה, בגלל זה אנחנו מבטלים את הצווים. זה מהלך שהכנסת עצמה מובילה. כל הנושא של שעת חירום צריך להיות מטופל בחקיקה אחרת.
<היו"ר יצחק וקנין:>
אין שום קשר. אם יש חקיקה מסוימת שפוגעת בדבר אחר, במקום אחר, צריך לתת את הדעת. באיזה מקום הוא אומר דברי טעם.
<הרצל רבינאן:>
אני יודע, אבל מה שאני אומר שגם הצו היום לא משמש לשעת חירום, בגלל זה מבטלים אותו. הוא לא נועד לשעת חירום, הוא נועד להסדרה רגילה של פעילות מסחרית. זה לא שעכשיו רח"ל משתמשת בצו הזה או לא.
<היו"ר יצחק וקנין:>
בכל זאת הדבר הזה משפיע על שעת חירום. יש לו השפעה ישירה.
<הרצל רבינאן:>
אני לא בטוח.

<היו"ר יצחק וקנין:>
אני לא יכול לנתק את זה.

<הרצל רבינאן:>
אני רוצה להבין משהו. אם היום רח"ל - - -
<קריאות:>
 - - -

<היו"ר יצחק וקנין:>
רבותי, רבותי. חברים, אם אתם חושבים שאפשר לנהל ישיבה כך, אתם טועים, עם כל הכבוד. אני מנסה להיכנס קצת לעומק, כדי שלא תיפול תקלה תחת ידינו. אנחנו בכל זאת מתקינים תקנות, עושים דברים, לפעמים צריך לעצור את הדבר ולראות אם זה אפשרי או לא אפשרי. הוא אומר דברי טעם פה. עם כל הכבוד, אתה מביא לנו תקנה שיש לה השלכות רוחב גם לגביו. אתה אומר לי שזה לא נוגע לשעת חירום, אבל באיזה מקום יש לזה השלכות ישירות לשעת חירום. אתה לא יכול לנתק. אתה רוצה שאני אתחיל להיכנס לתקנות ואז אני אעצור?
<שאול דלאל:>
יש עוד שאלה שתיתן יותר נופך. מסופי התדלוק לא מעוניינים לתדלק משאיות בתדלוק עילי, מלמעלה, ויש לי היקף של מיליון ליטר נוסף של מכליות כאלה שהן עד 10,000. אין לי שום אפשרות. בתרגיל גם לא יכולנו להכניס אותן, וזה מיליון ליטר. זה המון, אני לא יכול לפרוס את המספרים. זה נפח לא קטן מהיכולת, ואין לי אותה – מכליות כביש. אני לא יודע מה העיסוק שלהן ואיפה מחלקים ואיך הם מחלקים. חלילה לי מלהטיל ספק או להטיל דופי במישהו, אבל אתה הולך ומגדיל בעוד 1.5 מיליון? המצב של המשק יהיה קשה. ישאלו אותי: איפה היית? איך לא הגנת על זה? כשתצטרך לתת מענה בחירום, ישאלו: איפה היית. היה דיון בכנסת, דיון בוועדת הכלכלה, לא שיתפו את רח"ל, לא שיתפו את משרד הביטחון, לא שיתפו את צה"ל ולא שיתפו את מינהל הדלק, שהוא הרגולטור של חברות השינוע, של מסופי התדלוק ושל חברות הדלק. לא נעשתה פה עבודה משותפת.

<היו"ר יצחק וקנין:>
ידידי היקר, אתה אומר דברים, אני שומע אותם ומתעמק בהם.
<הרצל רבינאן:>
שאול, כשאתם מפעילים סמכויות ברח"ל, מכוח איזה חקיקה אתם מפעילים אותן, מכוח הצו? 

<שאול דלאל:>
יש החלטות ממשלה.

<הרצל רבינאן:>
מכוח הצו? לא נראה לי.

<שאול דלאל:>
יש החלטות ממשלה לחירום: ב/43 ו-1716, משם אנחנו מתעדפים את המשק ומנחים את משרדי הממשלה לפעול.
<הרצל רבינאן:>
מה הקשר לצו?

<שאול דלאל:>
הצו הזה עשוי כנראה להגביל אותי ביכולת השינוע בחירום ולתת מענה של סוגי התזקיקים. לא רק סולר, יש עוד תזקיקים. יש לי צורך לתת מענה. בגלל שחברות הדלק מטעמן הכלכלי לא קונות עוד מכליות דלק - - -
<היו"ר יצחק וקנין:>
עצור. אני הולך לשיטה הזאת שהממשלה יכולה ברגע מסוים להתקין תקנה. בשעת חירום, היא יכולה, היא מתקינה תקנה. זו סמכות הממשלה. אבל אין לה משאיות עד 10,000. היום אתה מגביל אותו. אין לו משאיות. מאיפה הוא לוקח?
<יערה למברגר:>
לא, לא.

<היו"ר יצחק וקנין:>
יערה, אולי תאירי את עינינו.

<יערה למברגר:>
אולי אני לא מבינה את ההערה של אדוני. לגבי התיאום, אני לא מתווכחת עם ההערה של אדוני וגם אני הבנתי שהתיאום פה אולי יכול היה להיות טוב יותר, אבל בואו נסתכל כרגע על מה שיש בפנינו ועל ההערה המהותית. מבחינה מהותית, ההערה שלו לגבי חירום מעלה סוגיות חשובות, אבל אני לא בטוחה שזה המקום לטפל בהן, כי כבר היום, כמו שהוא אמר, יש לו הסדרים אחרים, יש הסדרים כלליים לשעת חירום, שמכוחם הוא יכול להכריז והוא יכול - - -
<היו"ר יצחק וקנין:>
כל ההסדרים טובים ויפים, אין לו משאיות.
<יערה למברגר:>
גם זה לא יכול בהכרח ליצור שיהיו לו משאיות. גם היום הוא לא פועל מכוח הצו שיש היום. אנחנו לוקחים את הכלי הלא נכון, השאלה אם הוא מעלה פה בעיה נכונה.
<היו"ר יצחק וקנין:>
הוא הציג בפנינו הערה שיש לו היום מכסה של משאיות שעומדות בתקן, שעומדות במרחב הזה על-פי התקנה.
<שאול דלאל:>
אתה הולך ומקטין לי אותה עכשיו.
<היו"ר יצחק וקנין:>
אתה הולך ומקטין לו את הכמות, את האובליגו שלו.
<שאול דלאל:>
מה יקרה אם נדון בזה בעוד חודש, אחרי שנעשה עבודה משותפת?
<יערה למברגר:>
אנחנו לא קובעים כמה יהיו בשוק, אנחנו קובעים מי צריך רישוי. זה צריך להבין. הוא מבקש שנתערב בשוק ונכפה. זה כמו חוקים של גיוס ורישום. זה לא המקום. גם אם אני קובעת עכשיו שיהיה גבוה יותר, באמת זה אומר שזה יהיה בשטח, שזה יהיה בשוק? אני לא יודעת אם יש פה מישהו מהחברות.
<היו"ר יצחק וקנין:>
יש.

<יהודה אוחיון:>
ברגע שיצרת מגבלה על מכליות בנפח של 14,000 ליטר, המכליות האלה התאדו מהשוק.
<יערה למברגר:>
גם אם העליתי את המספר, לא בהכרח תהיה לי הכמות שהוא רוצה. נכון?
<היו"ר יצחק וקנין:>
חברות ההובלה, מה אתם אומרים?
<יהודה אוחיון:>
אנחנו רוצים קדום כול הבהרה לגבי סעיף ו' שמתייחס אליו, כי בסעיף ו' לא ברור בכלל האם ההגבלה היא לבנזין, לסולר או לנפט.
<שאול דלאל:>
הוא יהפוך אותן לסולר. זה מה שהוא אומר.
<יהודה אוחיון:>
- - - יש לנו מכליות בנפח מעל 14,000 שלא יכולות להיכנס לתחנות.
<שרון רוזנבלט:>
אני מציע שמישהו פה ממשרד התחבורה יסביר לנו מה מהות התיקון. לא הבנו לעומק. אולי כך נוכל להתייחס ברצינות.
<היו"ר יצחק וקנין:>
למה התינוק נולד בכלל? מה הסיבה שאתם מתקינים את התקנה הזאת?
<שרון רוזנבלט:>
מה הסיבה, ואחרי זה גם מה התיקון, שנבין קודם כול למה להתייחס.

<היו"ר יצחק וקנין:>
את התיקון הבנו, אבל מה הסיבה.
<שרון רוזנבלט:>
אנחנו לא הבנו. 
<היו"ר יצחק וקנין:>
אם אתם לא הבנתם, המצב קשה. אתם לא השתתפתם בישיבות? לא קראו לכם?

<שרון רוזנבלט:>
לא. כך קיבלנו את זה.

<קריאה:>
קיבלנו זימון להגיע לכאן.

<יהודה אוחיון:>
מה מהות ההגבלה? בנזין, סולר, נפט?

<הרצל רבינאן:>
אדוני היושב-ראש, הצטרף מוטי אסל, שהוא הגורם המקצועי במשרד. הוא יסביר את העלייה מ-10,000.
<היו"ר יצחק וקנין:>
אדוני, אני אגיד לך מה היה עד הרגע הזה, ותנסה אולי להאיר את עינינו. הבנתי שבתקנה הזאת, בכל רגע אני משתכנע עוד יותר, שלא נעשתה שום ישיבת מטה בנושא הזה על מנת להתקין את התקנה. אולי תגיד לנו קודם כול מה הסיבה בכלל לשינוי שאתם מציעים. נתחיל בזה. התינוק נולד, גדל וצמח עד שהגיע לאן שהגיע.

<מרדכי אסל:>
בוקר טוב, אדוני, אני מאגף מטענים במשרד התחבורה. התיקון הזה, מהותו, עד היום כל הנושא של הובלת הדלק היה שייך לצו הפיקוח על מצרכים ושירותים (הובלת דלק), התשל"א-1970. כיום יש מגמה, על-פי החלטת הממשלה כמובן, לבטל את צווי הפיקוח, שנשענים על תקנות לשעת חירום. כחלק מהביטול של צו הפיקוח צריך להעביר אותו לחוק שירות ההובלה, שהוא החוק שדן בכל נושא ההובלה בכבישים. לגבי התיקון של 7(ו), כמו שמר אוחיון יודע, עד לפני כמה שנים הובלת סולר היתה במכליות בנפח של עד 10,000 ליטרים, כיום הן עלו לנפח של 12,500 ליטרים להובלת סולר ונפט בלבד. לכן כחלק מההתאמה למציאות הגדלנו את הנפח עד 14,000 ליטרים. יש מכליות יותר גדולות.
<יהודה אוחיון:>
מה עם בנזין? פה אתה מגביל לסולר ולנפט. מה עם בנזין?

<מרדכי אסל:>
לגבי הקטנות, מה שהיה פעם 10,000, היום יש 12,500. הן לא יהיו חייבות גם בהובלת בנזין, הן יורשו להוביל רק סולר ונפט.
<יהודה אוחיון:>
איך אני מוביל בנזין לתחנות?

<מרדכי אסל:>
אותו דבר, במכליות.

<היו"ר יצחק וקנין:>
רבותי, אני מצטער, אני מודיע לכם, אני סוגר את הישיבה, שולח אתכם בחזרה. לכו תשבו, תעשו ישיבת מטה ביחד. אני מציע לך לכנס את כל הגורמים, כולל את משרד הביטחון, כולל את המובילים, כולל את כולם, תביאו לנו תקנה מסודרת לפה. 

<יערה למברגר:>
כולל משרד האנרגיה.

<היו"ר יצחק וקנין:>
בשום פנים ואופן אני לא מעביר את התקנה כך. אני מודה לכם, תודה רבה לכם.
יותר מזה, אני שומע מהיועצת המשפטית שגם היא ניסתה באיזה מקום לדבר אתכם כחצי שנה.

<מרב תורג'מן:>
שאלנו שאלות.

<היו"ר יצחק וקנין:>
נשאלו שאלות.

<מרב תורג'מן:>
בתקופה שביקשנו את האישורים של ראש הממשלה והשר להגנת הסביבה.
<שמעון אוחיון:>
אדוני, קיימנו מה שהחוק חייב אותנו.
<היו"ר יצחק וקנין:>
רבותי, אל תיפגעו. לפעמים כדאי שנעצור פה מאשר נעשה דבר – הרי בסופו של דבר אני לא יכול לאשר את התקנות האלה על-פי כל מה שאני שומע פה. תאמינו לי, יש לי טיפה ניסיון פה בוועדה הזאת.
<שמעון אוחיון:>
מה שרח"ל טוענים, אדוני היושב-ראש - - -

<היו"ר יצחק וקנין:>
תעשו ישיבה אחת, תבואו לפה מסודר. אני אעביר לכם את התקנות. תביאו תקנות חדשות, אני אעביר אותן. רבותי, אל תתווכחו, חבל על הזמן. אני שומע את המובילים, אני מסתכל בעיניים, אני שומע אתכם, אני שומע את משרד הביטחון. אין לי אפשרות להעביר את התקנות כמו שאתם רוצים. אני מציע לכם, תלכו תעשו עבודה.

<שרון רוזנבלט:>
אדוני, אני מבקש שהם ישתפו אותנו, כדי שנבין במה מדובר.
<היו"ר יצחק וקנין:>
אתם רוצים שעוד נמשיך פה לדבר? לא אכפת לי עוד עשר דקות.

<שרון רוזנבלט:>
לא, שהם ישתפו אותנו בעבודת המטה.
<היו"ר יצחק וקנין:>
אמרתי במפורש, אני מבקש ממשרד התחבורה – אני מודיע את זה לפרוטוקול – לעשות ישיבה שבה יהיו נוכחים כל הגורמים הנוגעים בדבר, כולל ארגוני המובילים, כולל משרד הביטחון, כולל סוכני הדלק – כל מי שנוגע לדבר הזה שישב בישיבה – גם חברות הדלק, רבותי. הנה, אמרתי פה: "גם חברות הדלק". שבו ביחד, תביאו לנו דבר מסודר, אני מציע לכם. יהיה יותר קל, יותר מהר. 

אני מתחייב פה שמרגע שזה מגיע לוועדה, אני מתנדב בכל יום, בכל שעה, לנהל את הדיון הזה ולסיים אותו. תודה. אני מודה לכם, אני נועל את הישיבה.

<הישיבה ננעלה בשעה 09:51.>
